《小孤山》
宋代·刘敞

惊波触南崖，反怒射北壁。苍山相与排，所谓小孤石。

蟠根万仞相，耸角百丈碧。祠堂豁精严，行旅进粉泽。

或云妇女神，肸蚃颇有迹。吾知定名意，似欲旌介特。

流俗失其真，传闻莫开释。居人私其利，祸福妄损益。

竞为媢妒说，以诬聪明德。先王秩山川，礼典有庙食。

奈何媚于灶，屈己忘正直。吾欲为小孤，作书解行客。

复恐不见从，嗟哉世多惑。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识相博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。